PATVIRTINTA  
Pagėgių savivaldybės šeimos gerovės centro direktoriaus 2023 m. liepos 17 d.

įsakymu Nr. V-188

**PAGĖGIŲ SAVIVALDYBĖS ŠEIMOS GEROVĖS CENTRO DARBUOTOJŲ**

**ETIKOS KODEKSAS**

**I SKYRIUS**

**BENDROSIOS NUOSTATOS**

1. Pagėgių savivaldybės šeimos gerovės centro (toliau – Centras) darbuotojų etikos kodeksas (toliau – Kodeksas) nustato pagrindinius profesinės etikos reikalavimus, darbo etikos principus, vertybes, elgesio normas, kurių privalo laikytis visi Centro darbuotojai, dirbantys pagal darbo sutartį.

2. Centro darbuotojai privalo laikytis Lietuvos Respublikos Konstitucijos, socialinį darbą ir (ar) socialines paslaugas reglamentuojančių teisės aktų, Kodekso, dorai ir sąžiningai atlikti profesines pareigas, būti objektyvūs ir nepriklausomi, įsipareigoti siekti etiško ir profesionalaus elgesio su asmenimis, šeimomis, asmenų (šeimų) grupėmis ir bendruomenėmis (toliau – socialinių paslaugų gavėjas (-ai)), kolegomis, įstaigomis ir (ar) organizacijomis, visuomene.

3. Kodekse vartojamos sąvokos atitinka Lietuvos Respublikos socialinių paslaugų įstatyme, Lietuvos Respublikos viešųjų ir privačių interesų derinimo įstatyme, Lietuvos Respublikos korupcijos prevencijos įstatyme ir kituose teisės aktuose vartojamas sąvokas.

**II SKYRIUS**

**DARBUOTOJŲ PROFESINĖS ETIKOS PRINCIPAI**

4. Pagrindiniai Centro darbuotojų profesinės etikos principai yra šie:

4.1. Pagarba žmogaus teisėms, demokratijos principams. Darbuotojas savo kasdieniame darbe siekia, kad, laikantis demokratijos principų, būtų užtikrinamos žmogaus teisės visiems asmenims, nepaisant jų tautybės, gyvenamosios vietos, lyties, tautinės ar etninės kilmės, odos spalvos, religijos, kalbos ar bet kokio kito statuso. Darbuotojai:

4.1.1. gerbia asmens orumą, privatumą ir savarankiškumą;

4.1.2. gerbia paslaugų gavėjų įvairovę, skirtingas kultūras ir vertybes;

4.1.3. priima visus socialinių paslaugų gavėjus lygiaverčiai;

4.1.4. skatina socialiai atsakingą paslaugų gavėjų apsisprendimą.

4.2. Socialinio teisingumo siekimas ir solidarumo stiprinimas. Darbuotojai siekia socialinių pokyčių, darnios socialinės raidos, įtraukdami ir veikdami socialiai pažeidžiamų asmenų bei žmonių grupių labui. Darbuotojai:

4.2.1. skatina visuomenės nepakantumą socialiniam neteisingumui ir diskriminacijai;

4.2.2. skatina visuomenės toleranciją ir jautrumą socialiai pažeidžiamiems asmenims;

4.2.3. siekia stiprinti visuomenės solidarumą individualiais veiksmais ir pasitelkdami kolektyvines iniciatyvas, kad socialinės, politinės ir ekonominės struktūros taptų teisingesnės;

4.2.4. užtikrina lygias galimybes į informacijos, paslaugų, išteklių prieinamumą ir sprendimų priėmimą bei prasmingą visų žmonių socialinį dalyvavimą;

4.2.5. suvokia savo atsakomybę paslaugų gavėjams ir platesnei visuomenei, siekdami socialiai atsakingai spręsti konfliktus tarp klientų ir platesnės visuomenės interesų, laikydamiesi profesinių vertybių ir profesinės etikos principų;

4.2.6. skatina visuomenėje savanorystę ir į(si)traukimą į socialinės gerovės plėtotę ir palankios aplinkos visiems asmenims ir socialinės grupėms bei bendruomenėms kūrimą.

4.3. Asmens socialinis dalyvavimas ir savarankiškumo skatinimas. Darbuotojai siekia ugdyti žmonių savigarbą ir gebėjimus, skatindami juos visapusiškai įsitraukti į visus sprendimus ir veiksmus, kurie daro įtaką jų gyvenimui, ir juose dalyvauti. Darbuotojai:

4.3.1. siekia užtikrinti paslaugų gavėjo autonomiją ir teisę dalyvauti teikiant paslaugas ir priimant pagrįstus sprendimus;

4.3.2. gerbia ir skatina žmonių teisę patiems rinktis ir priimti sprendimus, jei tai nekelia grėsmės kitų asmenų teisėms bei teisėtiems interesams, ir informuoja juos apie galimas alternatyvas ir jų padarinius;

4.3.3. siekia įgalinti paslaugų gavėjus spręsti savo tarpusavio santykių ir socialines problemas;

4.3.4. siekia didinti paslaugų gavėjų gebėjimus ir galimybes keistis ir tenkinti savo poreikius.

4.4. Žmogiškųjų santykių svarba. Darbuotojai:

4.4.1. supranta, kad žmonių tarpusavio santykiai yra svarbi pokyčių priemonė;

4.4.2. kuria empatišką, pasitikėjimu grįstą santykį su paslaugų gavėjais;

4.4.3. įtraukia paslaugų gavėjus į pagalbos procesą kaip partnerius, skatina asmenų (šeimų) grupių ir bendruomenių socialinį dalyvavimą ir savarankiškumą;

4.4.4. išklauso ir teikia patikimą informaciją paslaugų gavėjams, sudarydami sąlygas priimti tinkamiausią sprendimą;

4.4.5. siekia stiprinti žmonių tarpusavio santykius, kryptingai stengdamiesi skatinti, atkurti, palaikyti ir didinti asmenų, šeimų, socialinių grupių, organizacijų ir bendruomenių gerovę.

4.5. Nuolatinis profesinių kompetencijų tobulinimas ir dalijimasis gerąja profesine patirtimi. Darbuotojai:

4.5.1. nuolat siekia tobulinti savo profesines žinias bei įgūdžius ir pritaikyti juos praktikoje, taiko mokslinėmis žiniomis grįstus profesinės veiklos metodus;

4.5.2. analizuoja savo profesinėje veikloje priimamus sprendimus, atliekamus veiksmus, pasiektus rezultatus ir nuolat tobulina profesinę kompetenciją;

4.5.3. dalijasi savo profesinėmis žiniomis ir įgūdžiais, gerąja darbo patirtimi;

4.5.4. domisi naujausiomis profesinėmis žiniomis ir jas kuria, dalyvaudami profesinėse ir mokslinėse konferencijose, seminaruose, mokymuose, supervizijose, intervizijose ir rengiant būsimus socialinius darbuotojus, palydėdami naujus socialinius darbuotojus jų profesinėje veikloje.

**III SKYRIUS**

**DARBUOTOJŲ ETINĖ ATSAKOMYBĖ PASLAUGŲ GAVĖJAMS**

5. Centro darbuotojai, laikydamiesi Kodekso nurodytų principų, privalo:

5.1. gerbti visus paslaugų gavėjus, kuriems reikia jų pagalbos, neatsižvelgdami į jų amžių, lytį, tautybę, tikėjimą, politinius įsitikinimus, odos spalvą, socialinę padėtį, seksualinę orientaciją bei kitus požymius, būti lojaliems paslaugų gavėjams, teikti pirmenybę geriausiems gavėjų interesams ir veikti gavę socialinių paslaugų gavėjų sutikimą, išskyrus Lietuvos Respublikos įstatymuose nurodytus atvejus, kai iškyla galima grėsmė paslaugų gavėjams ir (ar) aplinkiniams;

5.2. įvertinti ir skatinti pačių paslaugų gavėjų galimybes savarankiškai įveikti iškilusias socialines problemas;

4.3. imtis reikalingų priemonių, taikyti alternatyvios komunikacijos ar kitus būdus, padedančius paslaugų gavėjams išreikšti savo valią ir sprendimus, užtikrinti geriausius paslaugų gavėjų interesus ir teises;

4.4. informuoti paslaugų gavėjus apie galimą suteikti pagalbą ir siekti, kad jie dalyvautų planuojant ir teikiant socialines paslaugas, vertinant suteiktos pagalbos kokybę;

4.5. išsamiai ir suprantamai teikti paslaugų gavėjams informaciją apie jų teises, galimybes bei su tuo susijusias pareigas ir atsakomybę;

4.6. suteikti paslaugų gavėjams galimybę susipažinti su savo asmeniniais duomenimis, jei tai neprieštarauja Lietuvos Respublikos įstatymuose nurodytiems atvejams;

4.7. palaikyti tik profesinius ryšius su paslaugų gavėjais, nereikalauti ir neimti iš paslaugų gavėjų atlygio jokia forma ir nesudaryti su jais jokių (ne)turtinių sandorių;

4.8. taikyti turimas žinias, deeskalacijos technikų įgūdžius, siekdami išvengti paslaugų gavėjų agresyvaus elgesio išraiškų ir kartu su paslaugų gavėjais spręsti tokias situacijas, jei jų iškyla;

4.9. gerbti paslaugų gavėjų teisę į privatumą ir nereikalauti privačios informacijos, jei tai nėra būtina vertinant socialinių paslaugų poreikį, skiriant, teikiant socialines paslaugas ir nėra priskirtina mokslinių tyrimų vykdymui; informuoti paslaugų gavėjus apie informacijos rinkimo tikslą ir priežastį;

4.10. pasitelkti į pagalbą kitų sričių specialistus, siekdami užtikrinti geriausius paslaugų gavėjų interesus.

**IV SKYRIUS**

**DARBUOTOJŲ ETINIAI SANTYKIAI SU KOLEGOMIS IR KITAIS SPECIALISTAIS**

5. Centro darbuotojai, bendradarbiaudami su kitais socialinių paslaugų srities darbuotojais, kitų sričių specialistais ir (ar) kitomis įstaigomis, organizacijomis, privalo:

5.1. gerbti kolegų ir kitų specialistų profesines žinias ir profesinę patirtį;

5.2. konsultuotis su kolegomis ir (ar) kitais specialistais, siekdami teigiamų paslaugų gavėjų socialinės situacijos pokyčių;

5.3. pastebėję neetišką, nekompetentingą, žmogaus teises pažeidžiantį kolegos ir (ar) kitos įstaigos, Centro darbuotojo elgesį, informuoti jo darbdavį, o šiam nesiėmus veiksmų – Centro darbuotojų etikos komisiją;

5.4. laikytis solidarumo su kolegomis, teisingai ir taktiškai juos ginti nuo nepagrįstos kritikos jų profesinėje veikloje.

**V SKYRIUS**

**DARBUOTOJŲ IR DARBDAVIO PROFESINIAI SANTYKIAI**

6. Centro darbuotojai su darbdaviu, įstaiga privalo:

6.1. laikytis dvišalių susitarimų;

6.2. nuolat tobulinti Centro, kuriame dirba, veiklą, didinti jos teikiamų paslaugų veiksmingumą ir efektyvumą;

6.3. sąžiningai ir racionaliai disponuoti Centro finansiniais, materialiniais ir žmogiškaisiais ištekliais, efektyviai naudoti juos tik įstaigos numatytiems tikslams siekti;

6.4. kritiškai vertinti Centro, kuriame dirba, veiklą, nelikti abejingiems, jei darbdavys, įstaiga pažeidžia darbuotojų profesinės etikos reikalavimus, ir kreiptis į Centro darbuotojų etikos komisiją.

7. Centro vadovas ar jo įgaliotas asmuo privalo:

7.1. užtikrinti bendradarbiavimu paremtą vadovavimo stilių, kuris skatina Centro darbuotojų iniciatyvą ir savarankiškumą, leisti pavaldiems darbuotojams, veikiant kartu, dalyvauti sprendžiant problemas, skatinti darbuotojus reikšti savo nuomonę ir ją išklausyti;

7.2. kurti vadovaujamame kolektyve darbingą ir draugišką aplinką, užkirsti kelią konfliktams, šalinti nesutarimų priežastis;

7.3. su pavaldžiais darbuotojais bendrauti mandagiai, dalykiškai, aiškiai ir suprantamai duoti jiems nurodymus;

7.4. pastabas dėl pavaldžių darbuotojų klaidų ir darbo trūkumų reikšti korektiškai, nedalyvaujant kitiems darbuotojams ar kitiems asmenims;

7.5. skirstyti darbus vadovaujamame kolektyve taip, kad būtų efektyviai panaudotos kiekvieno pavaldaus darbuotojo galimybės ir profesinė kvalifikacija, deramai įvertinti pavaldžių darbuotojų darbo pasiekimus;

7.6. nereikšti savo simpatijų ir antipatijų pavaldiems darbuotojams bei kitiems darbuotojams, vertinti pavaldžius darbuotojus pagal jų profesines savybes;

7.7. būti reiklus sau ir pavaldiems darbuotojams, visiems vienodai teisingas, savo elgesiu ir darbu rodyti jiems pavyzdį;

7.8. aiškinti pavaldiems darbuotojams apie aplaidaus ir netinkamo pareigų atlikimo žalą, skatinti pavaldžius darbuotojus veikti pagal Kodeksą;

7.9. skatinti darbuotojus nuolat tobulinti profesinę kvalifikaciją, stengtis užtikrinti, kad darbuotojai turėtų tinkamą darbo aplinką;

7.10. dalyvauti sprendžiant smurtines situacijas;

7.11. niekada jokia forma nekeršyti ir netaikyti darbuotojams psichinės ir fizinės prievartos.

**VI SKYRIUS**

**DARBUOTOJŲ ETINĖ ATSAKOMYBĖ SAVO PROFESINEI VEIKLAI**

8. Centro darbuotojai, siekdami gerinti savo profesinės veiklos įvaizdį ir didinti jo reikšmingumą visuomenėje, privalo:

8.1. nuolat tobulinti profesinę kompetenciją;

8.2. reguliariai reflektuoti savo profesinę veiklą;

18.3. viešinti darbuotojų profesinės veiklos reikšmingumą visuomenės raidai ir profesinės veiklos etikos principus, nurodytus Kodekse;

8.4. konstruktyviai ir analitiškai vertinti profesinės veiklos teorijas, metodus ir paslaugų valdymo, skyrimo ir teikimo praktiką, prisidėti prie jų tobulinimo, teikti pasiūlymus socialinio darbo įgyvendinimo srityse veikiančioms įstaigoms ir (ar) organizacijoms.

**VII SKYRIUS**

**DARBUOTOJŲ PROFESINĖS KOMPETENCIJOS**

9. Centro darbuotojai, tobulindami savo asmenines savybes, socialines ir profesines kompetencijas, kurios turi įtakos paslaugų teikimo kokybei, efektyvumui, teigiamai atmosferai įstaigoje bei darbuotojo profesinės veiklos įvaizdžiui visuomenėje, privalo:

9.1. dirbti integraliai su paslaugų gavėju, nepiktnaudžiauti jo pasitikėjimu ir savo profesine padėtimi, nustatyti ribas tarp savo asmeninio gyvenimo bei profesinės veiklos ir jų laikytis;

9.2. ne darbo metu elgtis taip, kad jų veiksmai nemenkintų darbuotojų profesinės veiklos įvaizdžio;

9.3. gebėti išklausyti, pagarbiai išsakyti ir konstruktyviai priimti profesinę kritiką;

9.4. gebėti profesionaliai ir atliepdami individualius paslaugų gavėjų poreikius teikti paslaugas;

9.5. gebėti atpažinti profesinės veiklos etines dilemas, jas įvertinti ir numatyti jų sprendimus, prireikus – konsultuotis su Centro darbuotojų etikos komisija.

**VIII SKYRIUS**

**BAIGIAMOSIOS NUOSTATOS**

10. Kodekso nuostatos taikomos ir galioja visiems Centro darbuotojams.

11. Etikos kodeksas skelbiamas Centro internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_